b'\n_START_ARTICLE_\nAkademijos Ugn\xc4\x97s Karvelis gimnazija\n_START_SECTION_\nIstorija\n_START_PARAGRAPH_\nPirmoji mokykla Noreiki\xc5\xa1k\xc4\x97se prad\xc4\x97ta organizuoti 1948 m. dabartin\xc4\x97s Ringaud\xc5\xb3 seni\xc5\xabnijos patalpose. Mokyklos steig\xc4\x97jas \xe2\x80\x93 mokytojas Pranas Skaisgiris, ji pavadinta Karki\xc5\xa1ki\xc5\xb3 pradine mokykla. Pirmieji mokslo metai joje prasid\xc4\x97jo 1949 m., nuo 1952 m. mokyklos ved\xc4\x97ja paskirta mokytoja Liuda Jakubauskien\xc4\x97, ji Karki\xc5\xa1ki\xc5\xb3 pradinei mokyklai vadovavo 12 met\xc5\xb3. Mokykla u\xc5\xbedaryta 1966 m. Per \xc5\xa1e\xc5\xa1iolika met\xc5\xb3 Karki\xc5\xa1ki\xc5\xb3 pradin\xc4\x99 mokykl\xc4\x85 baig\xc4\x97 214 mokini\xc5\xb3._NEWLINE_1964 m. Lietuvos \xc5\xbeem\xc4\x97s \xc5\xabkio akademijos pirmajame bendrabutyje atidaryta Noreiki\xc5\xa1ki\xc5\xb3 pradin\xc4\x97 mokykla, joje mok\xc4\x97si tik 20 pradinuk\xc5\xb3. Mokyklos direktore paskirta Genovait\xc4\x97 Kem\xc4\x97\xc5\xa1ien\xc4\x97. 1966 m. mokykla i\xc5\xa1pl\xc4\x97t\xc4\x97 savo patalpas, 5-ojo bendrabu\xc4\x8dio (dabar 7-ojo) pirmas auk\xc5\xa1tas buvo pritaikytas mokyklai, veik\xc4\x97 jau ir penkta klas\xc4\x97. Augo mokini\xc5\xb3 skai\xc4\x8dius, j\xc5\xb3 buvo 112, o 1970 m. jau 198. Tais metais mokykl\xc4\x85 baig\xc4\x97 1-oji a\xc5\xa1tuntok\xc5\xb3 laida. 1974 m. mokyklos direktoriumi paskirtas Stanislovas V\xc4\x97g\xc4\x97l\xc4\x97. Daug direktoriaus pastang\xc5\xb3 ir energijos pareikalavo naujosios mokyklos projektavimas ir statybos organizavimas._NEWLINE_1977 m. naujosios Noreiki\xc5\xa1ki\xc5\xb3 mokyklos statyba baigta. Prie\xc5\xa1 mokslo met\xc5\xb3 prad\xc5\xbei\xc4\x85 sujungtos Noreiki\xc5\xa1ki\xc5\xb3 ir Tabari\xc5\xa1ki\xc5\xb3 a\xc5\xa1tuonmet\xc4\x97s mokyklos. Tabari\xc5\xa1ki\xc5\xb3 a\xc5\xa1tuonmet\xc4\x97 mokykla buvo i\xc5\xa1augusi i\xc5\xa1 1932 m. \xc4\xafkurtos prad\xc5\xbeios mokyklos. Prad\xc5\xbeios mokyklos ved\xc4\x97jas buvo A. Markauskas. Pokario metais ji tapo progimnazija, v\xc4\x97liau \xe2\x80\x93 vidurine mokykla (direktorius Zubrickas), ta\xc4\x8diau d\xc4\x97l negausi\xc5\xb3 auk\xc5\xa1tesni\xc5\xb3j\xc5\xb3 klasi\xc5\xb3 mokini\xc5\xb3 teliko a\xc5\xa1tuonmet\xc4\x97. Jai nuo 1959 m. iki u\xc5\xbedarymo vadovavo direktorius Juozas Mardosas._NEWLINE_1977 m. spalio 9 d. \xc4\xafvyko i\xc5\xa1kilmingas Noreiki\xc5\xa1ki\xc5\xb3 vidurin\xc4\x97s mokyklos atidarymas. Mokykloje dirbo 21 mokytojas. 1988 m. \xc4\xafvestas sustiprintas humanitarinis mokymas, d\xc4\x97stoma lotyn\xc5\xb3 kalba. 1988 m. kolektyvo susirinkime naujuoju mokyklos direktoriumi i\xc5\xa1rinktas jaunas mokyklos mokytojas Ar\xc5\xabnas Bu\xc4\x8dnys. Tai buvo Lietuvos atgimimo laikotarpis, kurio euforij\xc4\x85 i\xc5\xa1gyveno ir mokyklos bendruomen\xc4\x97. Ugdymo procese atsigr\xc4\x99\xc5\xbeta \xc4\xaf gilesn\xc4\xaf tautin\xc4\x97s savimon\xc4\x97s formavim\xc4\x85._NEWLINE_1993\xe2\x80\x931999 m. atnaujintas mokyklos interjeras, \xc4\xafkurtas skulpt\xc5\xabr\xc5\xb3 parkas, atidarytas mokyklos muziejus, \xc4\xafrengtas informatikos kabinetas, prad\xc4\x97ta ketvirtojo auk\xc5\xa1to statyba. 2001 m. baigta 4-ojo auk\xc5\xa1to statyba, \xc4\xafkurta 16 nauj\xc5\xb3 kabinet\xc5\xb3, tre\xc4\x8dioji sporto sal\xc4\x97, rekonstruota mokyklos biblioteka, valgykla. 2005 m. baland\xc5\xbeio m\xc4\x97n. mokykla pavadinta Akademijos LR diplomat\xc4\x97s Ugn\xc4\x97s Karvelis (1935\xe2\x80\x932002) vardu, suteiktas gimnazijos statusas. mokykloje 89 mokytojai, i\xc5\xa1 j\xc5\xb3 1 ekspertas, 35 mokytojai metodininkai, 40 vyresni\xc5\xb3j\xc5\xb3 mokytoj\xc5\xb3, 1009 mokiniai (2005 m. duomenimis). Mokykla i\xc5\xa1leido 28 abiturient\xc5\xb3 laid\xc4\x85, tai buvo pirmoji gimnazist\xc5\xb3 laida, kuri s\xc4\x97kmingai (83,4 proc.) stojo \xc4\xaf auk\xc5\xa1t\xc4\x85sias mokyklas.'